Schweizer-onnie kan terug skool toeDr. Dirk Hermann, bestuurshoof van Solidariteit, en Elana Barkhuizen in die hof. Foto: Mia Spies/eNuus Elana Barkhuizen, die onderwyseres van Laerskool Schweizer-Reneke wat geskors is weens ŉ rasse-herrie oor ŉ foto van ŉ graad R-klas by dié skool, se skorsing is Donderdag deur die Johannesburgse arbeidshof ter syde gestel. Regter Connie Prinsloo het beslis dat Barkhuizen se skorsing onwettig was en dat sy dadelik na haar werk moet terugkeer. Prinsloo het in haar uitspraak gesê rassisme moet uitgeroei word, maar nie gesoek word op ŉ plek waar dit nie bestaan nie. Barkhuizen is deur die vakbond Solidariteit verteenwoordig. Solidariteit se dringende aansoek is nie deur die LUR vir onderwys in Noordwes of die skool se beheerliggaam geopponeer nie. Albei partye het vroeër te kenne gegee dat hulle hul by die hof se uitspraak sal berus. Maroela Media het vroeër berig Barkhuizen is geskors nadat ŉ foto van ŉ gr. R-klas by dié skool landwyd opslae gemaak en ŉ rasse-herrie by die skool laat losbars het. Op die gewraakte foto kan gesien word hoe 18 wit leerders almal saam in die middel van die klaskamer by ŉ lang tafel sit, terwyl vier swart leerders apart by ŉ tafel voor die deur van die klaskamer sit. Barkhuizen is kort nadat die foto op sosiale media versprei is telefonies deur die hoof van die skool meegedeel dat daar ná konsultasie met die LUR besluit is om haar te skors. Die LUR het kort daarna op die skool se verhoog haar skorsing aan lede van die publiek en die media aangekondig. Hou Maroela Media dop vir meer.